กฎสำนักนายกรัฐมนตรี ฉบับที่ 80 (พ.ศ. 2536) ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช 2478
กฎสำนักนายกรัฐมนตรี
ฉบับที่ ๘๐
(พ.ศ. ๒๕๓๖)
ออกตามความในพระราชบัญญัติเครื่องแบบข้าราชการฝ่ายพลเรือน
พุทธศักราช
๒๔๗๘[๑]
 

อาศัยอำนาจตามความในมาตรา ๖ และมาตรา ๗
แห่งพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘
นายกรัฐมนตรีออกกฎสำนักนายกรัฐมนตรีไว้ ดังต่อไปนี้

ข้อ ๑
เครื่องแบบผู้ตรวจการตามกฎหมายว่าด้วยการขนส่งทางบกให้ใช้เครื่องแบบปฏิบัติราชการประเภทสีกากีคอพับตามที่กำหนดในกฎสำนักนายกรัฐมนตรี
ออกตามความในมาตรา ๗ แห่งพระราชบัญญัติเครื่องแบบข้าราชการฝ่ายพลเรือน พุทธศักราช
๒๔๗๘ ซึ่งแก้ไขเพิ่มเติมโดยกฎสำนักนายกรัฐมนตรี ฉบับที่ ๗๑ (พ.ศ. ๒๕๒๓)
ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘

ข้อ ๒
ให้ติดป้ายชื่อพื้นสีดำ ขนาดกว้างไม่เกิน ๒.๕ เซนติเมตร ยาวไม่เกิน ๗.๕ เซนติเมตร
แสดงชื่อตัว ชื่อสกุล และชื่อตำแหน่งในการบริหารงานประดับที่อกเสื้อเหนือกระเป๋าบนขวา

ข้อ ๓
ให้ติดเครื่องหมายรูปอาร์มตามแบบเครื่องหมายผู้ตรวจการ ท้ายกฎสำนักนายกรัฐมนตรีนี้
ที่แขนเสื้อข้างขวาและข้างซ้ายห่างจากตะเข็บไหล่ ๒ เซนติเมตร
ลักษณะเครื่องหมายรูปอาร์มตามวรรคหนึ่งทำด้วยผ้าสีเลือดหมูสูง
๙.๕ เซนติเมตร กว้างที่สุด ๗.๕ เซนติเมตร มีขอบปักด้วยไหมหรือด้ายสีส้ม
ตรงกลางเป็นรูปวงกลมขนาดเส้นผ่านศูนย์กลาง ๕ เซนติเมตร
มีขอบปักด้วยไหมหรือด้ายสีส้ม ภายในมีรูปพระมาตุลีเทพบุตรขับรถเทียมม้ากำลังลอยสู่พื้นดิน
ปักด้วยไหมหรือด้ายสีทอง มีเมฆปักด้วยไหมหรือด้ายสีฟ้า และพื้นหญ้าปักด้วยไหมหรือด้ายสีทองเป็นส่วนประกอบ
ด้านบนมีกรอบสูง ๑.๘ เซนติเมตรปักด้วยไหมหรือด้ายสีส้ม ภายในมีอักษรคำว่า ผู้ตรวจการ
สูง ๐.๘ เซนติเมตรปักด้วยไหมหรือด้ายสีทอง ด้านล่างมีอักษรคำว่า กรมการขนส่งทางบก
สูง ๐.๘ เซนติเมตรปักด้วยไหมหรือด้ายสีทอง และมีลายกระหนกสูง ๓ เซนติเมตร กว้าง ๑.๑
เซนติเมตร ปักด้วยด้ายสีฟ้าตัดขอบสีน้ำเงิน อยู่ด้านข้างของอาร์มทั้งสองด้าน


ให้ไว้ ณ วันที่ ๑๙ กุมภาพันธ์ พ.ศ. ๒๕๓๖
ชวน หลีกภัย
นายกรัฐมนตรี
[เอกสารแนบท้าย]

๑. แบบเครื่องหมายผู้ตรวจการท้ายกฎสำนักนายกรัฐมนตรี
ฉบับที่ ๘๐ (พ.ศ. ๒๕๓๖) ออกตามความในพระราชบัญญัติเครื่องแบบข้าราชการฝ่ายพลเรือน
พุทธศักราช ๒๔๗๘

(ดูข้อมูลจากภาพกฎหมาย)
หมายเหตุ :- เหตุผลในการประกาศใช้กฎสำนักนายกรัฐมนตรี
ฉบับนี้ คือ เนื่องจากงานของข้าราชการกรมการขนส่งทางบกซึ่งได้รับแต่งตั้งให้เป็นผู้ตรวจการตามกฎหมายว่าด้วยการขนส่งทางบก
มีลักษณะเป็นพิเศษแตกต่างไปจากงานของข้าราชการทั่วไป เพราะมีอำนาจหน้าที่ในการตรวจการขนส่งตามกฎหมายว่าด้วยการขนส่งทางบก
กฎหมายว่าด้วยรถยนต์ และกฎหมายว่าด้วยการจราจรทางบก
สมควรกำหนดให้มีเครื่องแบบและเครื่องหมายสำหรับผู้ตรวจการไว้เป็นการเฉพาะ เพื่อให้เหมาะสมกับสภาพงานและภาระหน้าที่ที่จะต้องแสดงตนและปฏิบัติต่อบุคคลที่เกี่ยวข้องโดยทั่วไป จึงจำเป็นต้องออกกฎสำนักนายกรัฐมนตรีนี้











โชติกานต์/ปรับปรุง
๑๒ มีนาคม
๒๕๖๓

อรญา/ตรวจ
๔ พฤษภาคม
๒๕๖๓

[๑] ราชกิจจานุเบกษา เล่ม ๑๑๐/ตอนที่ ๒๕/ฉบับพิเศษ หน้า ๑/๓
มีนาคม ๒๕๓๖